Szonett a bulgáriai kereszténymészárlásra
Hát élsz valóban, Krisztus? vagy a renyhe 
test most is ott a sziklasír falán? 
S föltámadásod álmodá a Lány, 
kinek bűnét jóvátevé szerelme?

A vemhes légbe jaj kiált perelve, 
és papjaid gyilkolják, vagy talán 
nem látod a halókat s halavány 
bús sarjaik, kik futnak sírva szerte?

Jövel, Isten Fia! Véres, galád 
éj ül a földön, fénytelen az égbolt! 
És a Kereszteden már ott a Félhold! 

Hát átszakítád a sírod falát, 
jövel, Ember fia! Mutass ma tettet, 
máskép Mohámet úr leszen feletted!
Versek
Szonettek
en:Sonnet: On the Massacre of the Christians in Bulgaria